Bergþóra Guðnadóttir textílhönnuður , eða Bebba eins og hún er oft kölluð , er mikill fagurkeri enda hefur hún hannað verulega smart flíkur undir merki Farmers Market sem margir landsmenn hafa klæðst í gegnum tíðina . Við fengum hana til að svar nokkrum laufléttum spurningum í Húsum og híbýlum á árinu 2019 og hér birtum við hluta af svörunum . 1 . Hver er Bergþóra Guðnadóttir ? Ég er menntaður textílhönnuður , tveggja barna móðir sem rek hönnunarfyrirtækið Farmers Market og tvær verslanir í Reykjavík . 2 . Hvaða hlut langar þig mest að eignast um þessar mundir ? Vöðlur eru núna efstar á óskalistanum mínum eftir mína fyrstu veiðiferð síðastliðið haust . 3 . Hvaða bók eða bækur hafa hreyft við þér ? Ég les töluvert mikið og á marga uppáhaldshöfunda þar sem Bragi Ólafs er framarlega í flokki og svo fannst mér Rökkurbýsnir eftir Sjón hrikalega flott og þyrfti eiginlega að fara að lesa hana aftur . 4 . Fallegasta bygging erlendis ? Ég tek andköf í hvert skipti sem ég horfi á Dómkirkjuna í Flórens . 5 . En á Íslandi ? Kjarvalsstaðir eru í miklu uppáhaldi . 6 . Hver er þinn uppáhaldshönnuður ? Ég á ekki beint neinn uppáhaldshönnuð en ber mikla virðingu fyrir þeim hönnuðum sem þrauka lengi í þessum bransa eins og t.d. Dries Van Noten , Ralph Lauren og Karl Lagerfeld heitinn sem þraukaði bókstaflega fram á síðasta dag . 7 . Skiptir útlitið máli ? Já , ef innrætið er í lagi . 8 . En uppáhaldsflík ? Sú sem ég er að vinna að hverju sinni . 9 . Ertu með eitthvert lífsmottó ? Í mínu tiltölulega flókna lífi er ég að reyna að temja mér að boxa inn verkefnin sem ég er að takast á við hverju sinni því mér hættir til að hugsa um allt í einu og þá geta manni fallist hendur . 10 . Hvaða borg myndirðu velja til að fara í rómantíska helgarferð með manninum þínum ? Vinnan okkar er þannig að við þurfum reglulega að ferðast til yndislegra borga eins og Parísar , Flórens og Kaupmannahafnar . En ég verð að segja að mér finnst Reykjavík orðin svo skemmtileg að ég á bara yfirleitt mjög skemmtilegar helgar með manninum mínum hér heima .